Northcliff se kees gevang en veilig | Netwerk24
Deur Isabel Venter 28 Julie 2019 20:06
Die bobbejaanmannetjie wat Northcliff op hol gehad het. Foto: SCP Security / Facebook
Die vlugvoetige bobbejaan van Northcliff in Johannesburg is Sondag ná amper twee weke gevang.
Cora Bailey van Community Led Animal Welfare (Claw) sê sy is verlig dat die bobbejaanmannetjie nou veilig is.
Sy het bevestig dat die bobbejaan in 'n plek van veiligheid aangehou word totdat hy later in die wildernis vrygelaat kan word.
"Hy verdien 'n kans op 'n beter lewe," sê Bailey.
Volgens Bailey is die verwarde kees vroeg Sondag in 'n stil gebied van Krugersdorp in 'n vanghok gevang.
Claw-personeel het twee weke lank geduldig gewag dat die rondloper moet swig vir die lekkernye wat hulle in die vanghok vir hom geplaas het.
Bailey sê sy vermoed die kees was oorweldig deur die mense en het skuiling gaan soek in stiller plekke.
Díe bobbejaan het mense op sosiale media gaande gehad nadat hy vroeër in Julie eers doenig was in Northcliff, toe Randburg en Johannesburg, daarna in Rooseveltpark en op 10 Julie weer terug na Northcliff is.
Sy vlugtog oor winkelsentrumdakke en sypaadjies is vasgevang op veiligheidskameras en deur 'n hommeltuig.
Bailey vermoed die mannetjie het sy trop verlaat en soek na 'n nuwe trop.
"Maar sulke alleenlopers kan 'n ewigheid vat voordat hulle besluit," sê Bailey.
Sy sê dit is natuurlike gedrag vir primate, maar dat verstedeliking dit ongelukkig in die war bring.
"Al waarna hy op soek was, is 'n nuwe trop, maar al wat hy toe kry, is eiendomsontwikkelings en 'n golflandgoed," sê Bailey.